Peter Trokan

Peter Trokan (* 30. december 1980, Dubnica nad Váhom) je bývalý slovenský hokejový útočník. Hrá na poste ľavèho krídla. Je odchovancom klubu MHK Dubnica nad Váhom.
Klubový hokej.
Peter Trokan začínal s hokejom v klube MHK Dubnica nad Váhom. Do sezóny 1998/99 hrával v mládežníckych tímoch HK Spartak Dubnica nad Váhom. V sezóne 1999/00 sa stal hráčom vojenského klubu HC VTJ Topoľčany, kde okrem stretnutí v juniorskom tíme Topoľčian odohral aj za tamojšie mužstvo mužov 11 zápasov. Po sezóne sa vrátil do Dubnice nad Váhom, kde počas sezóny odohral okrem 42 stretnutí v juniorskom mužstve Dubnice aj ďalších 21 zápasov za mužov v 1. hokejovej lige SR. V ďalšej sezóne odohral za HK Spartak Dubnica nad Váhom okrem zápasov v 1. hokejovej lige aj stretnutia v medzinárodnej Interlige. V sezóne 2001/02 totiž Dubnica hrávala okrem 1. hokejovej ligy SR aj medzinárodnú Interligu. 
Za Dubnicu odohral v 1. hokejovej lige ďalšie dve sezóny. V tej druhej, ktorým bol ročník 2003/04, odohral aj 13 zápasov za extraligový HK ŠKP Poprad. Bola to sezóna, v ktorej s klubom HK Dubnica nad Váhom postúpil do Extraligy. V ďalšiej sezóne si už klub z Dubnice nad Váhom zahral v Extralige. V Extralige hral za HK Dubnica nad Váhom len jednu sezónu. Dubnica sa po skončení ročníka 2004/05 odhlásila z Extraligy pre finančné problémy. Licenciu predala klubu MHC Martin. Hráči Dubnice si tak museli hľadať nové kluby. Peter Trokan podpísal zmluvu zo španielskym klubom CG Puigcerdà.
Po jednom roku strávenom v Španielsku sa opäť vrátil do slovenskej Extraligy. Zhodou okolností do klubu, ktorému Dubnica predala extraligovú licenciu, čiže do klubu MHC Martin. Za MHC Martin odohral v Extralige 4 kompletné sezóny. V Martine začal aj piatu sezónu, ktorou bol ročník 2010/11, ale ten dohral vo francúzskej najvyšiej súťaži, kde nastupoval za Dijon. Pred ďalšou sezónou sa vrátil na Slovensko do klubu ŠHK 37 Piešťany hrajúceho 1. hokejovú ligu. Ani túto sezónu, ale na slovenských klziskách nedokončil. Tú dokončil v Španielsku, keď podpísal zmluvu s klubom CG Puigcerdà za ktorý hrával už aj v sezóne 2005/06. Pred ročníkom 2012/13 sa vrátil do Dubnice, ktorá hráva 2. hokejovú ligu. V sezóne 2013/14 okrem zápasov MHK Dubnica nad Váhom v 2.hokejovej lige nastupoval občas aj za HK Gladiators Trnava v 1.hokejovej lige, kde mal striedavý štart. V piatom barážovom zápase o 1. hokejovú ligu proti klubu HC Topoľčany, ktorý sa hral v Topoľčanoch, utrpel v prvej tretine zranenie triesla a v zápase už ďalej nepokračoval. V nasledujúcom zápase, ktorý sa hral v Dubnici nad Váhom, skúsil nastúpiť na úvodné buly stretnutia aby vyskúšal či bude možné hrať aj s takýmto zranením. Hneď po prvých sekundách bolo jasné, že to nepôjde a tak za hromadného potlesku vypredaného štadióna odkorčuľoval z ľadu a do stretnutia už nenastúpil. Svojmu tímu chýbal aj v rozhodujúcom siedmon barážovom stretnutí, ktoré sa hralo v Topoľčanoch. MHK Dubnica nad Váhom v baráži napokon úspešná nebola. V sezóne 2014/15 hrával tiež za MHK Dubnica nad Váhom. Stal sa najproduktívnejším hráčom tímu. V 19 stretnutiach získal 47 bodov za 19 gólov a 28 asistencií. V sezóne 2015/16 klub MHK Dubnica nad Váhom nemal seniorské mužstvo a Peter Trokan hokej nehral. Pred sezónou 2016/17 klub obnovil mužov a v obnovenom seniorskom kádri MHK Dubnica nad Váhom opäť figuruje aj Peter Trokan. S klubom MHK Dubnica nad Váhom vyhral 2. hokejovú ligu SR a zároveň postúpil do Budiš 1. hokejovej ligy SR. Po postupe do 1. hokejovej ligy ukončil hráčsku kariéru.